
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	


                                       Bucureşti, 25 martie 2021
                                                                                            Pl-x 481/2020                  

    AVIZ

   asupra

Propunerii legislative privind modificarea Legii nr.230/2008 privind înființarea și funcționarea Academiei de Științe Tehnice din România și a Legii nr.264/2004 privind organizarea și funcționarea Academiei de Științe Medicale
În conformitate cu prevederile art.94 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă privind modificarea Legii nr.230/2008 privind înființarea și funcționarea Academiei de Științe Tehnice din România și a Legii nr.264/2004 privind organizarea și funcționarea Academiei de Științe Medicale, trimisă cu adresa nr. Pl-x 481 din 17 august 2020, înregistrată cu nr.4c-13/748 din 18 august 2020.
Senatul, în calitate de primă Cameră sesizată, a respins iniţiativa legislativă în şedinţa din ziua de 11 august 2020.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art.91 alin.(9) pct.1 din Regulamentul Camerei Deputaţilor, republicat, cu modificările și completările ulterioare.

Propunerea legislativă are ca obiect de reglementare modificarea și completarea Legii nr.230/2008, precum și modificarea Legii nr.264/2004, în sensul unificării cadrului legislativ în care funcționează cele două instituții enunțate, în ceea ce privește aprobarea statului de funcții, caracterul viager al calității de membru și nivelul indemnizației, precum și eliminarea titulaturii de „academicieni” referitoare la membrii Academiei de Științe Medicale, întrucât aceasta este deținută exclusiv de membrii Academiei Române. Totodată, se propune renunțarea la modalitatea de salarizare a personalului în conformitate cu dispozițiile legale aplicabile personalului bugetar.
Potrivit prevederilor art.61 și 129 alin.(1) din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa desfășurată în sistem mixt din ziua de 25 martie 2021.
Membrii Comisiei au examinat inițiativa legislativă supusă avizării, expunerea de motive, avizul favorabil al Consiliului Economic și Social, transmis prin adresa cu nr.4388 din 4 iunie 2020 şi avizul favorabil cu observații și propuneri al Consiliului Legislativ, înregistrat cu nr.597 din 19 iunie 2020.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a iniţiativei legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul şi conţinutul reglementării, propunerea legislativă face parte din categoria legilor ordinare. 
                               PREŞEDINTE,                          

                    SECRETAR,

Mihai-Alexandru Badea



Cristian-Tudor Băcanu
Consilier parlamentar,







Rodica Penescu     
PAGE  
2

